Gandia acollirà la 6ena edició de la Sup Race Citrosol
30 juny 2021

## Gandia acollirà la 6ena edició de la Sup Race Citrosol30 juny 2021Última actualització: 30 juny 2021

![](../gestion/img/6929d3a0cc32df5727375b45f37c2384f479b8134c4fb054fac759ba9a78e99f.jpg)  
  

La **regidora d'Esports, Lydia Morant**, acompanyada per **Francisco García, en representació de l'Escola Gandia Surf**, han comparegut en roda de premsa per presentar la 6ena edició de la Sup Race Citrosol Gandia (la 5ena que es celebra a Gandia). Aquesta prova està organitzada pel Circuit Mediterrani de Sup Race i compta amb el suport de la Federació de Surf i tindrà lloc el pròxim diumenge 4 de juliol a partir de les 9 h davant de l'escola de Surf situada a la platja de l'Auir.

Sobre aquesta regata de paddlesurf, l’última de l’estiu, Morant ha explicat que hi participen un centenar de competidors i competidores procedents de totes les escoles de surf de la Comunitat Valenciana en diferents categories tant masculines com femenines, des dels 8 anys fins a la categoria absoluta passant per amateur.

D’altra banda, la responsable d’Esports ha agraït a l’escola gandiana de surf “_l’esforç dipositat a l’hora d’organitzar aquest esdeveniment amb totes les mesures de seguretat donada la situació actual de pandèmia; distanciament social entre participants i assistents, així com el fet de posicionar a Gandia com un referent en l’àmbit del paddle surf_”.  

Per la seua part, García ha reivindicat que la prova amateur d’aquest “_esport minoritari de navegació senzilla que, a més, funciona com un complement ideal per a tota la gent que competeix en curses populars, running o atletisme_” s’iniciarà a les 9 hores, mentre que la categoria reina donarà el tret d’eixida a aproximadament a les 12 h. A nivell competitiu, ha destacat que aquesta regata “_és una aposta forta per als esportistes que vulguen posicionar-se en les classificacions_”.

Finalment, el representant de Gandia Surf ha recalcat que es realitzaran controls de seguretat exhaustius per a garantir la seguretat de la prova: desinfecció de les soles de sabata, control de la temperatura corporal, seccionament de l’espai per a evitar el contacte i recomanació de mascareta en espais determinats encara que ja no siga obligatòria a l’exterior.

Totes les persones interessades en practicar aquest esport aquàtic poden visitar l’escola de Gandia Surf per conèixer les diverses modalitats aquàtiques, o bé poden visitar la seua pàgina web [gandiasurf.com](https://www.gandiasurf.com/).

**Sobre el paddlesurf**

És una modalitat esportiva de caràcter aquàtic derivada del surf que va néixer a Hawaii i que està tenint molt d’èxit, sobretot a la costa alacantina a nivell estatal, ja que permet que els practicants gaudisquen de la navegació pràcticament des de la primera hora de la mateixa manera com si es trobaren a bord d'un veler o un iot, però amb un risc totalment minimitzat. 

[Twittear](https://twitter.com/share)